കണ്ണൂരില് വാഹനാപകടത്തില് എറണാകുളം സ്വദേശികള് മരിച്ചു കണ്ണൂര്: കണ്ണൂര് നഗരത്തില് വാഹനാപകടത്തില് രണ്ടു യുവാക്കള് മരിച്ചു. എറണാകുളം മുക്കന്നൂര് താബൂരിലെ പണിക്കശേരി വീട്ടില് കെ. ഷാജിആയിഷ ദമ്ബതികളുടെ മകന് ഗൗതം കൃഷ്ണ ഷാജി 21, അങ്കമാലി പൂതംകുറ്റി കാഞ്ഞിരത്തിങ്കല് ജോയിത്രേസ്യാമ്മ ദമ്ബതികളുടെ മകന് ജിസ് ജോസ് 22 എന്നിവരാണു മരിച്ചത്. ശനിയാഴ്ച അര്ധരാത്രിയിലായിരുന്നു അപകടം. കണ്ണൂര് സ്കൈ പാലസ് ബാറിലെ ജീവനക്കാരാണു മരിച്ച ഇരുവരും. ജോലി കഴിഞ്ഞ് താമസസ്ഥലത്തേക്കു ബൈക്കില് യാത്ര ചെയ്യവേ താവക്കരയില് കാറുമായി കൂട്ടിയിടിക്കുകയായിരുന്നു. ഇടിയുടെ ആഘാതത്തില് ഇരുവരും റോഡിലേക്കു തലയിടിച്ചു വീണു. കാര് ഓടിച്ച സ്ത്രീ ബഹളം വച്ചതിനെത്തുടര്ന്ന് പരിസരവാസികളും ടൗണ് പോലീസും സ്ഥലത്തെത്തി യുവാക്കളെ ആശുപത്രിയില് എത്തിച്ചുവെങ്കിലും മരിച്ചു. ഹോട്ടല് മാനേജ്മെന്റ് പഠനം പൂര്ത്തിയാക്കി കണ്ണൂരിലെ സ്കൈ പാലസ് ഹോട്ടലില് ജോലിക്കായി എത്തിയതായിരുന്നു യുവാക്കള്. കാര് ഓടിച്ച മഹിജ എന്ന സ്ത്രീക്കും പരിക്കേറ്റിട്ടുണ്ട്. ബന്ധുവീട്ടിലേക്ക് കാറോടിച്ചു പോകുകയായിരുന്നു അവര്. ടൗണ് എസ്ഐ അഖില് മൃതദേഹം ഇന്ക്വസ്റ്റ് ചെയ്തു. തുടര്ന്ന് ജില്ലാ ആശുപത്രിയില് പോസ്റ്റ്മോര്ട്ടത്തിനുശേഷം മൃതദേഹങ്ങള് ബന്ധുക്കള്ക്കു വിട്ടുനല്കി. മരിച്ച ഇരുവരും അവിവാഹിതരാണ്. ജിസ് ജോയിയുടെ സഹോദരങ്ങള്: സെബി, സിന്സി. ആതിരയാണ് ഗൗതമിന്റെ സഹോദരി.യുവാക്കള് മരിക്കാനിടയായ സംഭവത്തെക്കുറിച്ച് ടൗണ് പോലീസ് ഇന്സ്പെക്ടര് ശ്രീജിത്ത് കൊടേരിയുടെ നേതൃത്വത്തിലുള്ള സംഘം അന്വേഷണം ആരംഭിച്ചു.